**Întrebări către o stea**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stea care subt carul cel mare abia licărești

nedumerită-ntre șapte lumini, a cui stea ești?

Ești steaua lui Verde-mpărat - duhul nemântuit?

Ce sărbătoare scutești? Ce ceas împlinit?

Aperi un mare mormânt, sau vreo apă vindecătoare?

Păzești un norod, o cetate, sau numai o floare?

Peste ce suflet, peste ce sfinte recolte

veghezi mistuită subt vinete bolte?

De ești a mea, păzindu-mi anul și vatra,

n-aruncă nimenea după tine cu piatra?